SL Uradni list Evropske unije C 384/17

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 384/15

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„FAL OYSTER“

ES št.: UK-PDO-0005-0885-22.07.2011

ZGO ( ) ZOP ( X )

1. Ime:

„Fal Oyster“

2. Država članica ali tretja država:

Združeno kraljestvo

3. Opis kmetijskega proizvoda ali živila:

3.1 Vrsta proizvoda:

Skupina 1.7 Sveže ribe, mehkužci in raki ter iz njih pridobljeni proizvodi

3.2 Opis proizvoda, za katerega se uporablja ime iz 1. točke:

Ime „Fal Oyster“ se uporablja za ostrige, pobrane na opredeljenem območju v obdobju od 1. oktobra do 31. marca, pri čemer se uporabljajo tradicionalna plovila na jadra ali vesla.

Ostriga „Fal Oyster“ spada v vrsto Ostrea edulis in je znana pod imenom ostriga ali navadna ostriga. Njena lupina ni popolnoma okrogla, ampak je neenakomerne ovalne oblike z grobo luskasto površino. Lupina je rjave ali kremne barve s svetlo rjavimi ali modrikastimi koncentričnimi progami na zunanjem delu. Notranji del je zelo gladek in bisernat ter je bel ali modro-siv, pogosto tudi s temno modrimi predeli.

Lupini (pokrova) ostrige sta različnih oblik. Leva polovica lupine je vbočena in pritrjena na substrat, desna pa je ploščata in se prilega levi polovici. Ostriga lahko zraste do okoli 110 mm. „Fal Oyster“ se pobira le med 1. oktobrom in 31. marcem, pri čemer se uporabijo tradicionalne metode, značilne za območje.

Britansko školjkarsko združenje („Shellfish Association of Great Britain“) je opredelilo naslednje organoleptične lastnosti:

aroma: jod,

jedro: sočno z okusom po meloni, zeleni solati in kumari,

pookus: dolgo trajajoč rahel okus po kositru in bakru,

tekstura: čvrsta in slana.

Meso je kremne barve z neprosojnimi in sivimi robovi.

Po pobiranju in čiščenju se žive ostrige v lupini prodajo trgovinam na drobno ali dostavijo restavracijam v Združenem kraljestvu in izvozijo tudi v tujino. Rok trajanja živega proizvoda je približno 5 dni.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Ostrige se gojijo in pobirajo le v obdobju od 1. oktobra do 31. marca na opredeljenem območju, pri čemer se uporabijo tradicionalna plovila brez motorja.

3.6 Posebna pravila za rezanje, ribanje, pakiranje itn.:

—

3.7 Posebna pravila za označevanje:

—

4. Kratka opredelitev geografskega območja:

Območje, kjer gojijo „Fal Oyster“, spada na območje nabiranja pristanišča Truro (Truro Port Fishery). Njegove pravne omejitve so opisane v ribiški odredbi (iz leta 1936, kakor je bila spremenjena leta 1975) in določajo, da območje vključuje vse dele zaliva Truro in Falmouth ter dno rek Truro, Fal in Tresillian, kar vključuje 2 721 akrov (1,101 hektarov) veliko območje.

To območje leži severno od črte, ki poteka od rta Trefusis Point in gradu St Mawes do oznake povprečne višine vseh osek pri običajnem plimovanju. Meja območja nabiranja je pri oznaki povprečne višine vseh osek, kar sovpada z obalo, razen pri vhodu v vsak zaliv, kjer predstavljajo zgornjo mejo območja nabiranja kraji Mylor, St Just in Malpas.

Opredeljeno območje je edino regulativno območje nabiranja navadne ostrige v jugozahodni Angliji.

5. Povezanost z geografskim območjem:

5.1 Posebnosti geografskega območja:

Fal je naravno in prosto razvijajoče se območje nabiranja, kjer ostrige niso gojene ali vzgajane. Edini poseg v prosto razvijajoča se in naravna nahajališča se pojavi le med postopkom pobiranja, ko se substrat premakne s strgačo. S tem se ohranja dobro stanje območja nabiranja, občasno dodatno strganje nahajališč s strgačo brez pobiranja ostrig (opisano kot brananje) pa še dodatno izboljša stanje nahajališč ostrig in spodbuja dobro pričvrstitev mladih ostrig.

Reke območja Fal se napajajo iz okoliških dolin s strmimi pobočji ter so bogate z minerali in biološkimi snovmi. Estuarij je tudi zelo globok, zato voda kroži in se zamenja ob vsaki plimi. V takem edinstvenem okolju nastaja plankton, s katerim se hranijo ostrige.

Poleg tega so rudniki v bližini Cornwalla dokazano zelo vlažni, zato je treba iz njih črpati vodo ali pa se voda naravno izteka v dolino Carnon, ki vodi do estuarija reke Fal in povodja. Ta voda je bogata z minerali, ki so značilni le za to območje. Ti minerali, zlasti baker in cink, dajejo ostrigam „Fal Oyster“ značilen kovinski okus. Zato ima „Fal Oyster“ drugačne organoleptične lastnosti kot druge ostrige s tega območja.

Močno povezavo med območjem nabiranja in proizvodom je mogoče zaslediti v zapisih z območja nabiranja, ki opisujejo pobiranje, gojenje in trženje ostrig „Fal Oyster“ v reki Fal, njeni okolici in sosednih rekah. Zgodovinski zapisi opisujejo plovila na jadra in vesla, ki pobirajo ostrige s strgačami. Opisane metode in orodja so zelo podobni metodam in orodjem, ki se uporabljajo danes. V številnih zapisih so opisane zgodovinske in sodobne metode nabiranja, ki niso v uporabi nikjer drugje.

V skladu z zgodovinskimi in tradicionalnimi metodami se strgače vlečejo s plovili na jadra ali vesla, zato se za pobiranje ostrig motorna plovila ne uporabljajo. Ta dolgoletna tradicija nabiranja se kaže v znanju in opremi, ki ju ribiči prenašajo iz generacije v generacijo. Obstajajo dokazi, da so se plovila prenašala iz generacije v generacijo, pri čemer so nekatera stara več kot 100 let. Spretnosti in znanja, ki se prenašajo na potomce, vključujejo sposobnost določanja položaja nahajališč ostrig, previdno ravnanje z ulovom in metode strganja posameznih nahajališč ostrig glede na plimovanje in veter.

Glede na zgodovinske navedbe se je dejavnost pobiranja in gojenja ostrig na območju zaliva Falmouth izvajala v 19. stoletju, kar je vključevalo pobiranje, gojenje, sortiranje in prodajo ostrig.

V 20. stoletju so bili sprejeti lokalni zakoni, na podlagi katerih so bile metode pobiranja omejene le na tradicionalne metode, pri katerih je dovoljena le uporaba jader in vesel, pri čemer se je s temi zakoni območje nabiranja tudi dolgoročno zaščitilo. V 80. letih 20. stoletja se je ladjevje s približno 100 plovili močno zmanjšalo zaradi bolezni ostrig, ki je bistveno zmanjšala staleže, zaradi česar je pobiranje postalo nedonosno. Okrevanje po bolezni je bilo počasno, vendar se je ladjevje postopno povečevalo, ribiči, predelovalci in regulativni organ pa so se z namenom upravljanja nahajališča združili v skupino „Oyster Fishery Management Group“.

5.2 Posebnosti proizvoda:

Značilnosti ostrige „Fal Oyster“ so z območjem povezane zaradi edinstvene lokalne tradicionalne metode pobiranja. Pri nabiranju se uporabljajo strgače, ki jih plovila na jadra ali vesla vlečejo po morskem dnu. Strgače in plovila imajo enako obliko kot strgače in plovila, ki so se uporabljali nekoč in so bili opisani že leta 1750.

Meso je čvrsto in svilnato z gladko površino. Je kremne barve z neprosojnimi in sivimi robovi. Meso je slano in sladko s sočnim okusom po meloni, zeleni solati in kumari. Ima tudi dolgo trajajoč, rahel kovinski pookus po kositru in bakru.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Okus ostrige je določen z okoljem, v katerem raste. Območje nabiranja Fal se napaja iz okoliških dolin, ki so bogate z minerali in biološkimi snovmi. Poleg tega globina estuarija reke Fal omogoča, da voda kroži in se zamenja ob vsaki plimi, zato je zanjo značilna edinstvena vsebnost slane morske vode in sladke rečne vode. V takem okolju nastaja plankton, s katerim se ostrige hranijo in zaradi katerega ima „Fal Oyster“ izvrsten okus, ki je opisan kot bolj slan, kovinski, kremast in slajši kot okus drugih vrst ostrig z drugih območij.

Značilnosti „Fal Oyster“ so povezane z območjem zaradi lokalne tradicionalne metode pobiranja, ki je edinstvena za to območje, ter zaradi spretnosti in znanj, ki se prenašajo iz generacije v generacijo in vključujejo sposobnost določanja položaja nahajališč ostrig, previdno ravnanje z ulovom in metode strganja posameznih nahajališč ostrig glede na plimovanje in veter.

Z delavnostjo predelovalcev in članov skupine „Oyster Fishery Management Group“ se je ime „Fal Oyster“ razširilo in zaslovelo po dobrem okusu in kakovosti. Vsi člani uporabljajo ime „Fal Oyster“ in ponujajo visokokakovostne proizvode, namenjene prodaji na debelo in nato na drobno, ki so zelo iskani v gostinski dejavnosti Združenega kraljestva in drugih držav.

Praznik „Fal Oyster“ se organizira od leta 1996, in sicer v počastitev začetka sezone strganja ostrig, raznolikosti in kakovosti cornwallskih morskih sadežev ter zlasti enega zadnjih tradicionalnih območij nabiranja ostrig, kjer strganje opravijo s čolni na jadra in vesla.

Praznik podpira priznani kuharski mojster Rick Stein, ki je v kraju Falmouth odprl restavracijo s široko izbiro morskih sadežev v počastitev ostrig „Fal Oyster“. Ostriga „Fal Oyster“ se je poleg tega pojavila v filmu in kuharskih knjigah, o njej pa so pisali tudi novinarji s področja kulinarike.

Gibanje Slow Food je v katalogu „Ark of Taste“ ostrigam „Fal Oyster“ izreklo priznanje in jih opisalo kot ostrige iz enega od zadnjih staležev navadnih ostrig v Združenem kraljestvu.

Sklic na objavo specifikacije:

(člen 5(7) Uredbe (ES) št. 510/2006)

http://archive.defra.gov.uk/foodfarm/food/industry/regional/foodname/products/documents/fal-oyster-pdo-120912.pdf

(1) UL L 93, 31.3.2006, str. 12.